சுந்தர், நல்லதோர் உரையாடலைத் தொடங்கி உள்ளீர்கள். தமிழ் விக்கிப்பீடியா 2003 ஆண்டு தொடங்கி கிட்டத்தட்ட 8 ஆண்டுகள் மிகப் பொறுமையாகவும் திட்டமிட்டும் அடித்தளமிட்டுள்ளோம். 2013ஆம் ஆண்டு பத்தாண்டு நிறைவை எட்டுவதற்கு முன் பல விசயங்களிலும் ஒரு புலிப்பாய்ச்சலைப் பார்க்க ஆசை :) தரத்தை விட்டுக் கொடுக்காமல், 45,000 கட்டுரைகள் எண்ணிக்கையை அடைய இலக்கு வைத்து உழைக்கலாம். கட்டுரைகள் எண்ணிக்கை 45,000ல் இருந்து 50,000 நெருங்கும் முன்னர் இருக்கும் எல்லா கட்டுரைகளையும் எல்லாரும் கூடி ஒரு முறையாவது செப்பனிட்டு, தகவல் இற்றைப்படுத்தி ஒரு நிறைவான கலைக்களஞ்சியமாக்க முனைய வேண்டும். இதன் மூலம், 50,000 இலக்கை எட்டும் போது எல்லா வகையிலும் பெருமை கொள்ளலாம்.  
வலைப்பதியும் விக்கிப்பீடியர்கள் பட்டியலைக் கண்டால் பல முக்கிய விக்கிப்பீடியர்கள் தமிழ் வலைப்பதிவு உலகத்தில் இருந்து வந்துள்ளதைக் காணலாம். சிலர் விக்கி பற்றி தெரிந்த உடனே வருவார்கள். சிலர் பங்களிக்க வேண்டும் என்று நினைத்துக் கொண்டே இருந்து பல மாதங்கள் கழித்துப் பங்கு கொள்ளும் போக்கைக் கண்டிருக்கிறேன். வலைப்பதிவர்கள், இலக்கியவாதிகள் என்று பல களங்களில் இருந்தும் விக்கியை அணுகுபவர்களும் நம் மேல் நன்மதிப்பு வைத்துள்ளவர்களும் உள்ளனர். நேரடியாகப் பங்களிக்காவிட்டாலும் இந்த நன்மதிப்பு பல வகையிலும் உதவும். எனவே, பொத்தாம் பொதுவாக எவரையும் விமர்சித்து, நம்மை "விக்கிப்பீடியாக்காரர்கள்" என்று முத்திரை குத்த இடம் தர வேண்டாம்.  
எப்படி மாணவர் கட்டுரைப் போட்டி பெரிய அளவில் மாணவர்களைக் கொண்டு வராமல் போனதோ, அதே போல் குறிப்பிட்டவர்களை இலக்கு வைத்து நடத்தும் போட்டி போன்றவை தொடர் பங்களிப்பாளர்களைத் தராமல் போகலாம். எனவே, வேறு வழிகளைச் சிந்திக்க வேண்டி உள்ளது. சில வழிகள்:  
- ஆங்கில விக்கிப்பீடியாவில் உள்ள தமிழர்களைத் தமிழ் விக்கிக்குப் பங்களிக்க கோரி சோடா பாட்டில் பேச்சுப் பக்கத் தகவல்களை இட்டு வந்தார். அதை இன்னும் முடுக்கலாம். அதில் கிடைத்த அனுபவங்களைச் சோடா பாட்டில் பகிர்ந்து கொண்டால் நன்றாக இருக்கும். இதன் மூலம் ஒரு சில புதிய பங்களிப்பாளர்களைப் பெற்றுள்ளோம் என்றே நினைக்கிறேன்.
- ஏற்கனவே தமிழ் விக்கிப்பீடியாவில் பங்களித்து ஓய்ந்து போயுள்ளவர்களை மின்மடல் மூலமாகவும் பேச்சுப் பக்கம் மூலமாகவும் தொடர்பு கொண்டு மீண்டும் பங்களிக்குமாறும், அவர்களது நண்பர்களுக்கு அறிமுகப்படுத்துமாறும் வேண்டலாம்.
- விக்கிக்குப் பொருத்தமாக எழுதக்கூடியவர்களாகத் தோன்றும் சில வலைப்பதிவர்கள், இணையத்தவர்களை மட்டும் இலக்கு வைத்து விக்கிப்பீடியாவுக்கு வருமாறு அழைப்பு விடுக்கலாம்.
- மலையாள விக்கிப்பீடியாவின் படிம வேட்டை போல் நாமும் முயலலாம். தமிழ் இணையத்தில் கணிசமான அளவு ஒளிப்படக் கலை ஆர்வலர்கள் உள்ளனர். கட்டுரைகளைப் பெறுவதை விட இது போன்ற பங்களிப்புகைப் பெறுவது இலகு.
- மணியன் முன்மொழிந்தபடி, "இக்கட்டுரையில் பிழை உள்ளதா? பக்கத்தின் மேல் உள்ள தொகு பொத்தானை அழுத்தி, பிழையைத் திருத்த உதவுங்கள்" என்பது போல் ஒரு செய்தி விட்டுப் பார்க்கலாம். அதன் வரவேற்பைப் பொறுத்து, தொடர்ந்து அது போன்ற தகவல்களை வெளியிடலாம். --இரவி 18:35, 30 ஏப்ரல் 2011 (UTC)  
வலைப்பதிவர் குறித்த சோடாபாட்டிலின் கருத்து, இரவியின் படிமவேட்டை மற்றும் மணியனின் sitenotice கருத்துடன் உடன்படுகிறேன். கடந்த சில வாரங்களாகவே இணையத்தில் நல்ல வலைப்பூக்கள் தென்படும் போதெல்லாம் அவற்றின் ஆசிரியர்களுக்கு வேண்டுகோள் என்ற தலைப்பில் விக்கிப்பீடியா:பயனர் அழைப்பு கடிதங்கள் பக்கத்தில் உள்ளது போன்று விக்கிப்பீடியாவில் பங்களிக்க வருமாறும் அவர்களின் வலைப்பூவில் உள்ள புகைப்படங்கள் மற்றும் தகவல்களைப் பயன்படுத்த அனுமதி கோரியும் மின்மடல் அனுப்பி வந்தேன். ஒருசிலர் ஓரிரு நாட்களுக்குள் மறுமொழி அனுப்பினர். ஒருவர் (கீற்று இதழில் அறிவியல் கட்டுரைகளை எழுதும் பேராசிரியர் மணி) பங்களிக்க முயல்வதாய் மின்மடல் அனுப்பியுள்ளார். பலரும் உடனே புகைப்படங்களைப் பயன்படுத்த அனுமதிக் கடிதம் அனுப்பினர். இவ்வாறு உருவானதே பூவுலகின் நண்பர்கள் இயக்கம், ஏழூர் அய்யாசாமி, மச்சலி (புலி) உள்ளிட்ட கட்டுரைகள். தமிழ்விக்கியின் சிறப்பே அந்தந்த துறைகளில் கைதேர்ந்த பயனர்கள் பலர் பங்களித்து வருவதே. இதே போல அனைத்து வகை யோகாசானங்கள், பரத நாட்டிய முத்திரைகள், காந்தீய சிந்தனைத் தலைப்புகள் உள்ளிட்ட அந்தந்த சிறப்புத் துறைகளில் திறம் பெற்ற பயனர்கள் நமக்குத் தேவைப்படுகிறார்கள். இவர்களை நம்பக்கம் ஈர்த்தால் அது தமிழ்விக்கியின் பல்துறைப் பன்முக வளர்ச்சிக்கு பெரிதும் உதவும். விக்கிப்பீடியா:பயனர் அழைப்பு கடிதங்கள் பக்கத்தில். இவ்வாறு அனுப்புவதற்கு யாரேனும் கருத்தைக் கவரும் விதத்திலான png அல்லது svg கோப்பு ஒன்றை உருவாக்கித் தந்தால் நன்றாக இருக்கும். --மரு. பெ. கார்த்திகேயன் (karthi.dr) 19:56, 30 ஏப்ரல் 2011 (UTC)  
:இரவியின் கருத்துடன் பெரிதும் உடன்படுகிறேன். பண்பாட்டு வேறுபாடு என்று நான் ஒப்புக் கொண்ட போது ஏதோ விக்கிப் பண்பாடும் நோக்கமும் மட்டும் தான் சரி என்று நான் நினைக்கவில்லை. தமிழருக்கு கலைக்களஞ்சியமும் தேவை, நல்ல நூல்களும் தேவை, வலைப்பதிவுகளும் தேவை, தரமான செய்தி ஊடகங்களும், திரைப்படங்கள் போன்றவைகளும் தேவை தாம். ஒவ்வொன்றும் வெவ்வேறு தேவைகளை நிரப்புகின்றன. மற்றபடி மணியனும் மற்றவர்களும் சுட்டியது போல அவர்களின் களமும் சூழலும் வேறு. வலைப்பதிவில் எழுதுவது நம் சொந்தக் கருத்து என்பதால் எவருக்காகவும் மாற்ற வேண்டிய தேவை இராது, அதுவே கருத்து விடுதலையின் அடிப்படையும் கூட. இருந்தாலும் புதிதாய் வருபவர்கள் நம் தளத்தைப் புரிந்து கொண்டு பணியாற்றச் சில நாள் பிடிக்குமென்பதால் ஒரே நேரத்தில் பல புதியவர்கள் வரும்போது குழப்பம் நேரலாம். மற்றபடி, அவர்கள் நேரடியாகப் பணியாற்றாவிட்டாலும் நம் மீது நன்மதிப்பைக் கொண்டிருப்பதை நாம் கண்டிருக்கிறோம். இரவி கலந்து கொண்ட புதுவை கூட்டம் வரை பல வகைகளில் நமக்கு உதவியிருக்கிறார்கள். மரு.கார்த்தி அருமையான காட்டைத் தந்திருக்கிறார். தவிர, நம்மில் பலரும் கூட வலைப்பதிவர்களாக இருந்த, தொடர்ந்து இருக்கவும் செய்பவர்கள் தாம். நிற்க.  
:இப்போதைக்கு, விக்கிப்பீடியா வாசகர்களைத் திருத்தங்கள் செய்யுமாறு தூண்டுவதற்கு மணியனும் சிறீகாந்தும் சொன்னது போல ஒரு அறிவிப்பைச் சேர்க்கலாம். மற்றபடி, இரவி குறிப்பிட்டது போன்ற ஓர் இலக்கைத் தேர்ந்து கொள்வோம். -- சுந்தர் <sup>\பேச்சு</sup> 07:58, 1 மே 2011 (UTC)  
தள அறிவிப்பில் பிழை திருத்துமாறு வேண்டுகோள் இட்டுள்ளேன். புதியவர்களைக் குழப்பக்கூடாது என்பதற்காக, பிழை திருத்த வழிகாட்டியை இயன்ற அளவு எளிமையாகவே எழுதி உள்ளேன். விக்கிப்பீடியா:பங்களிப்பாளர் அறிமுகம், பக்கத்தில் காணப்படும் ஓய்வில் உள்ள விக்கிப்பீடியர்கள் 25+ பேருக்கு மீண்டும் விக்கிப்பணிக்கு வருமாறு வேண்டுகோள் விடுத்துள்ளேன். பார்ப்போம் :) --இரவி 13:30, 2 மே 2011 (UTC)
:ரவி, இதனை பெட்டியில், பார்டருடன், வேறு வண்ணத்தில் இருந்தால் நன்றாயிருக்கும். சிறப்பு பக்கங்களிலும் வருவதால் குழப்பக்கூடும். -- மாகிர் 13:41, 2 மே 2011 (UTC)
: நானும் மாகிர் எழுதியதையே கூற நினைத்தேன்.--செந்தி<small><sup><font color="orange" size="">//உரையாடுக//</font></sup></small> 13:46, 2 மே 2011 (UTC)  
மாகிர், பெட்டியையும் நிறத்தையும் சேர்த்து உள்ளேன். சிறப்புப் பக்கங்களில் காட்டாமல் இருக்க வழி இருந்தால் தெரிவிக்க வேண்டுகிறேன்--இரவி 16:26, 2 மே 2011 (UTC)  
மரு. கார்த்தி, நீங்கள் சொன்ன (முன்னர் நற்கீரன் தொடங்கிய) அழைப்புக் கடிதம் விடுக்கும் கருத்து பயனுடையது. பழைய பயனர்கள் கட்டாயம் வந்து பங்களிப்பார்கள். நம்மில் ஒருவருக்குப் பலராக எழுதியும் ஊக்கம் தரலாம். பல்வேறு காரணங்களால் முன்போல் பங்களிக்க முடியாதவர்களும் இருப்பார்கள் (ஆர்வமும் ஆவலும் இருந்தாலும்), ஆகவே இதனையும் கருத்தில் கொள்ளவேண்டும். --செல்வா 04:43, 3 மே 2011 (UTC)